Það er tvennt ólíkt að hjóla í hópi eða einn . Þá ber maður ábyrgð á sjálfum sér en líka þeim sem eru í kringum mann og þarf að gæta fyllsta öryggis , “ segir Ása sem leiðbeinir í sumar á námskeiðum sem haldin eru á vegum Sjóvár . Þar er farið yfir öryggisatriði sem hjólreiðafólk þarf að hafa á hreinu í keppnum og samgönguhjólreiðum . „ Nú er orðið æ vinsælla að taka þátt í keppnishjólreiðum en margir sem skrá sig til þátttöku hafa litla sem enga reynslu af því að hjóla í hópi . Til að tryggja öryggi sitt og annarra í keppnum þarf því að læra hvernig á að bera sig að og gott er að byrja í minni keppnum fyrst og kynna sér vel reglur í viðkomandi keppni , “ segir Ása . Fyrsta námskeiðið fór fram um síðustu helgi en þar fóru Ása og Þorvaldur Daníelsson , oft kenndur við Hjólakraft , yfir helstu öryggisatriði þegar margir hjóla saman . „ Það er að mörgu að huga . Bendingar og önnur samskipti þarf að læra , að geta látið vita af holum , beygjum , glerbrotum og öðrum hindrunum á leiðinni . Þá er mikilvægt að staðsetja sig rétt í byrjun , hafa allan búnað í lagi , ekkert laust og ekkert í eyrunum . Einnig þarf að halda góðu jafnvægi , hjóla jafnt og bremsa ekki snögglega , geta sleppt hönd af stýri og hætta ekki skyndilega að hjóla , sem getur hæglega valdið slysi , “ útskýrir Ása . Brýnt að öðlast rétta færni Ása Guðný tók fyrst þátt í keppnishjólreiðum í Bandaríkjunum árið 2003 en árið 2007 á Íslandi . „ Þótt ég hafi verið lengi að er ég enn að læra . Framan af voru hér fáar keppnir og litlir hópar . Nú er aukningin orðin mikil og kröfurnar meiri , sem betur fer . Sportið er nýtt hér heima og aðstæður aðrar en víðast hvar ytra og margt sem þarf að læra og ber að varast . “ Vegna aukinna almenningshjólreiða og vankunnáttu í hóphjólreiðum hafi slys aukist . „ Fólk í góðu hjólaformi þarf líka að öðlast færni í að hjóla í hóp , “ segir Ása og hvetur hjólreiðafólk sem ætlar til keppni að mæta á útiæfingar hjá hjólreiðafélögum . „ Til að æfa sig að hjóla á götunni og vita hvernig á að bera sig að í umferðinni . Allt snýst það um tillitssemi og aðgát til að forða slysum á sjálfum sér og öðrum . Í umferðinni er maður berskjaldaður og þarf að vera vel vakandi , kunnandi á aðstæður og láta vita vel af sér . Oftast heldur maður sig hægra megin götunnar en í ýmsum aðstæðum er maður öruggari úti á miðri akrein til að geta brugðist við bílaumferð inn á götuna til hægri og bílum sem bakka út úr bílastæðum eða þeim sem verið er að opna , “ útskýrir Ása . Hún hefur margsinnis hjólað ein um þjóðvegi landsins þar sem bílar með tengivagna hafa tekið fram úr en fært sig aftur inn á sína akrein áður en þeir eru komnir að fullu fram hjá henni . „ Tillitssemi er lykilatriði hjá öllum í umferðinni , hvort sem þeir eru akandi , hjólandi eða gangandi , og hún er sérstaklega mikilvæg þar sem umferð er hröð eins og úti á þjóðvegum . Því vantar meiri fræðslu til ökumanna gagnvart hjólreiðafólki . Ökumenn stórra ökutækja virðast ekki alltaf gera sér grein fyrir hversu óþægilegt það er að fá þá nálægt sér og of margir bílstjórar vita ekki hvernig bregðast á við hjólandi umferð . Úr þessu þarf að bæta því hjólreiðar fara síst minnkandi og eru komnar til að vera . Ekki síst samgönguhjólreiðar sem eru mikilvægt skref í að minnka kolefnisfótspor okkar . Því verðum við öll að vera vel vakandi , taka tillit til náungans og sýna hvert öðru virðingu . “ Á sama hátt þurfi hjólreiðafólk að kunna sig gagnvart gangandi vegfarendum . „ Við getum notað sameiginlega hjólastíga til að komast á hjólaæfingar og rúlla þá rólega um en ef við ætlum að hjóla hratt eigum við skilyrðislaust heima á götunni . ” Ása er í Hjólreiðafélagi Reykjavíkur sem líkt og fleiri hjólreiðafélög bjóða æfingar fyrir almenning . „ Ef ætlunin er að stunda hóp - eða keppnishjólreiðar er brýnt að mæta reglulega á æfingar . Við höfum ekki mikil tækifæri til æfinga annars . Þá er gott að fá leiðbeiningar frá þjálfurum sem þekkja vel til eða fara fyrst á námskeið eins og hjá Sjóvá . Í hóphjólreiðum er alltaf hjólað í þvögu og til þess eru ýmsar leiðir . Oft hjólar fólk hlið við hlið til að verjast hliðarvindi og þá gæti litið út fyrir að við séum plássfrek en ökumenn þurfa að átta sig á að oftast er það gert af gildum öryggisástæðum . “